Swanger vrou deur buffel gedoodArgieffoto: Wikipedia ŉ Swanger vrou van Zimbabwe wat vermoedelik onwettig die grens na Suid-Afrika oorgesteek het, en haar ongebore baba is Dinsdag dood toe ŉ buffel haar gegaffel het. Kol. Ronel Otto, woordvoerder van die polisie, het gesê die voorval het in die Shikonyolo-gebied in die noorde van die Krugerwildtuin plaasgevind. “Volgens inligting was Emelani Magayisa (31) en haar man deel van ŉ groep mense wat die land onwettig binnegekom het. Haar man het aan die polisie gesê ŉ buffel het haar doodgemaak. Sy het ŉ gapende wond aan haar maag gehad,” het sy gesê. Dit is nie duidelik hoe ver die vrou swanger was nie. Die ander mense wat deel van die groep was het glo gevlug. Hulle is nog nie opgespoor nie. Volgens Otto werk die polisie saam met die departement binnelandse sake om te bepaal of Magayisa se man die nodige dokumente het om in Suid-Afrika te wees. Hy is egter nie in hegtenis geneem nie. “’n Geregtelike doodsondersoek is geopen,” het Otto gesê.